“ดาวโจนส์” บวก 300 จุด คลายกังวล “เงินเฟ้อ” สหรัฐ หลังราคาน้ำมันร่วงแรง
“ดาวโจนส์” ทะยาน 300 จุด ทะลุ 33,000 จุด นักลงทุนคลายกังวล “เงินเฟ้อ” หลังราคาน้ำมันร่วงต่ำกว่าระดับ 100 ดอลลาร์/บาร์เรล
“ดาวโจนส์” ทะยาน 300 จุด ทะลุ 33,000 จุด นักลงทุนคลายกังวล “เงินเฟ้อ” หลังราคาน้ำมันร่วงต่ำกว่าระดับ 100 ดอลลาร์/บาร์เรล
15 มี.ค. 2565

ผู้สื่อข่าวรายงานว่า ดัชนีดาวโจนส์พุ่งขึ้นเกือบ 300 จุด ทะลุแนว 33,000 จุดในวันนี้ ขณะที่นักลงทุนคลายความกังวลเกี่ยวกับเงินเฟ้อ หลังจากที่ราคาน้ำมันปรับตัวลงต่ำกว่าระดับ 100 ดอลลาร์/บาร์เรล และสหรัฐเปิดเผยดัชนีราคาผู้ผลิต (PPI) ต่ำกว่าคาด
นอกจากนี้ นักลงทุนคาดการณ์ว่าการเจรจาสันติภาพรอบที่ 4 ระหว่างรัสเซียและยูเครนจะมีความคืบหน้าในวันนี้
โดย ณ เวลา 20.38 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 33,232.51 จุด บวก 287.27 จุด หรือ 0.87%
ขณะที่หุ้นกลุ่มสายการบินพุ่งขึ้นในวันนี้ สวนทางหุ้นพลังงานที่ดิ่งลง
ด้านนักลงทุนคาดหวังว่าการเจรจาสันติภาพระหว่างรัสเซียและยูเครนจะประสบความคืบหน้าในวันนี้ โดยจะเป็นการเจรจาต่อเนื่องจากวานนี้ ซึ่งจะเกี่ยวข้องกับการเรียกร้องให้รัสเซียทำการหยุดยิง และถอนกำลังทหารทั้งหมดออกจากยูเครน
อย่างไรก็ดี คาดว่าการซื้อขายจะเบาบางในวันนี้ ขณะที่นักลงทุนจับตาการประชุมนโยบายการเงินของธนาคารกลางสหรัฐ (เฟด) ในวันที่ 15-16 มี.ค. ซึ่งเป็นการประชุมครั้งที่ 2 ในปีนี้
นายเจอโรม พาวเวล ประธานเฟด ส่งสัญญาณว่าเฟดจะปรับขึ้นอัตราดอกเบี้ย 0.25% ในเดือนนี้ ซึ่งไม่รุนแรงเหมือนกับที่นักวิเคราะห์บางรายคาดว่าจะปรับขึ้น 0.50%
ทั้งนี้ หากเฟดปรับขึ้นอัตราดอกเบี้ยในสัปดาห์นี้ตามที่มีการคาดการณ์ไว้ ก็จะเป็นการปรับขึ้นอัตราดอกเบี้ยครั้งแรกของเฟดนับตั้งแต่ปี 2561
ด้านกระทรวงแรงงานสหรัฐเปิดเผยว่า ดัชนีราคาผู้ผลิต (PPI) ซึ่งเป็นมาตรวัดเงินเฟ้อจากการใช้จ่ายของผู้ผลิต เพิ่มขึ้น 0.8% ในเดือนก.พ. เมื่อเทียบรายเดือน แต่ต่ำกว่าที่นักวิเคราะห์คาดการณ์ที่ระดับ 0.9% หลังจากดีดตัวขึ้น 1.2% ในเดือนม.ค.
โดยเมื่อเทียบรายปี ดัชนี PPI ดีดตัวขึ้น 10% ในเดือนก.พ. สอดคล้องกับตัวเลขคาดการณ์ของนักวิเคราะห์ หลังจากพุ่งขึ้น 10% เช่นกันในเดือนม.ค.
ส่วนดัชนี PPI พื้นฐาน ซึ่งไม่นับรวมหมวดอาหารและพลังงาน ปรับตัวขึ้น 0.2% ในเดือนก.พ. เมื่อเทียบรายเดือน ต่ำกว่าที่นักวิเคราะห์คาดการณ์ที่ระดับ 0.6% หลังจากดีดตัวขึ้น 0.8% ในเดือนม.ค.
อย่างไรก็ตาม เมื่อเทียบรายปี ดัชนี PPI พื้นฐาน ปรับตัวขึ้น 6.6% ในเดือนก.พ. หลังจากดีดตัวขึ้น 6.8% ในเดือนม.ค.